Sâmbătă, 30 martie, de la ora 19:00, pe TVR1 şi TVR+, vă aşteptăm la "Teleenciclopedia" cu noi subiecte de interes. Iată sumarul ediției:
HENRI ROUSSEAU (ep.4)
Compozițiile lui Henri Rousseau au spart codurile realităţii, influenţând pictori precum Vasily Kandinsky. Fascinat de culorile și lumea abstractă ale originalului Le Douanier, în 1912, Kandinsky declara în Almanahul Călărețului albastru: "Henri Rousseau ne-a dezvăluit noi posibilități de exploatare a simplității. Pentru noi, acest aspect al complexului său talent este, în prezent, cel mai important." În dorința sa înverșunată de a picta o lume care nu există, Rousseau pare să ne spună că "doar arta în forma ei cea mai adevărată ne permite să supraviețuim propriei dispariții și poate lega, peste timp, sufletele celor pierduți. Amintirea uimirii noastre de copii – și numai ea – ne face accesibilă această lume invizibilă." Henri Rousseau, Le Douanier, a murit în 2 septembrie 1910, la 66 de ani, în spitalul parizian Necker.
TROVANŢII DE LA BOZIORU
Pe culmile domoale ale Subcarpaților de Curbură, din nordul județului Buzău, se află comuna Bozioru, tărâm fermecat, presărat cu trovanți – bizare "pietre vii". Ciudatele forme de microrelief reprezintă un fel de trecere de la structura minerală la cea vegetală, deoarece par să crească după fiecare ploaie. Geologii definesc formațiunile dendritice, nodulare, sferoidale, elipsoidale ori cilindrice drept "concreţiuni grezoase", adică nisipuri cimentate sau gresii.
INSTRUMENTE MUZICALE (ep. 4)
Instrumentele de percuție se regăsesc în toate civilizațiile, pe toate continentele, şi joacă un rol esențial în orice acompaniament, deoarece marchează ritmul. Totuși, în Occident, muzica "academică" (pe care azi o numim "clasică") le-a desconsiderat multă vreme, socotindu-le gălăgioase și vulgare, bune să "încingă" atmosfera la bâlciuri și serbări populare. Instrumente de rang secund, lăsate în seama "sălbaticilor", ele au așteptat zorii secolului al XIX-lea, când Beethoven şi Hector Berlioz le-au integrat în orchestrele simfonice.
ECOSISTEME : PANTANAL (ep.5)
Au trecut patru săptămâni de când puii yacare au venit pe lume. Grijulie, mama îi îndrumă spre locuri însorite, altfel temperatura corporală scăzută le-ar amenința viața. Asemenea tuturor animalelor "cu sânge rece", nu o pot regla prin propriul metabolism. Până recent, caimanii erau pe cale de dispariție. Populația s-a refăcut, dar se confruntă cu tot felul de schimbări. Va supraviețui "eroul" nostru următorilor 50, poate 60 de ani ? Cine știe ? Dependentă în totalitate de "capriciile" cerurilor, viața în Pantanal este o luptă mai aprigă decât oriunde. Numai cei mai puternici vor triumfa...
***
Ediția este în reluare luni 1 aprilie, de la ora 11:00, la TVR1HD.
Producător: OANA HAŞEGAN
Redactori: Ioana Dimoftache, Viviana Roșca